《次凯南清定寄诗韵》
元代·胡奎

白云出山无定姿，白云还山无定期。乾坤清气不常用，海内复定汤休诗。

昨夜大江深几许，弹舌沙中作龙语。碧桃红杏满湖开，仿佛云间散花女。

上人正自曹溪归，星斗错落环璿玑。挥毫烂写怀素草，霹雳应手蛟龙飞。

我今已遂三生梦，石上因缘何足论。明当载汲洪崖泉，煮茶谈空共栖遁。

作者简介：元明间浙江海宁人，字虚白，号斗南老人。明初以儒征，官宁王府教授。有《斗南老人集》。